De førerløse busser kørte i mindre end en måned, før de nu midlertidigt må stoppe med at køre.

For mindre end en måned siden blev de første danske førerløse busser vist frem ved en stor åbningsceremoni i Aalborg Øst. Men under fire uger senere står busserne nu stille igen. Det sker for at forhindre spredningen af COVID-19. - Det er meget svært at holde passagerene tilstrækkeligt langt fra hinanden i vores små busser, siger Anne Rosa Simonsen. Hun er kommunikationsdirektør hos Holo, der står for den daglige drift af de føreløse busser. Hun fortæller desuden, at Holo følger myndighedernes anbefalinger, og har lavet forskellige initiativer for at begrænse smitten af COVID-19, men at man nu har stoppet kørslen. - De mennesker som bruger vores busser er ofte ældre, gangbesværede eller andre mere eller mindre sårbare mennesker, så derfor har vi nu indstillet driften, siger hun. Se her, hvordan det så ud, da busserne blev lanceret i starten af marts.